title: Εκτελεστικός κανονισμός (ΕΕ) αριθ. 1049/2014 της Επιτροπής, της 30ής Ιουλίου 2014 , σχετικά με τα τεχνικά χαρακτηριστικά των μέτρων ενημέρωσης και δημοσιότητας σύμφωνα με τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων

text:
               7.10.2014

               EL

               Επίσημη Εφημερίδα της Ευρωπαϊκής Ένωσης

               L 291/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1049/2014 ΤΗΣ ΕΠΙΤΡΟΠΉΣ
   της 30ής Ιουλίου 2014
   σχετικά με τα τεχνικά χαρακτηριστικά των μέτρων ενημέρωσης και δημοσιότητας σύμφωνα με τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (1), και ιδίως το άρθρο 53 παράγραφος 5,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 514/2014 καθορίζει τις γενικές διατάξεις για την υλοποίηση του Ταμείου Ασύλου, Μετανάστευσης και Ένταξης και του μέσου για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων.

               (2)

               Είναι αναγκαίο να διασφαλιστεί η προβολή και αναγνώριση της χρηματοδοτικής στήριξης της Ένωσης ώστε να καταστεί ευρύτερα γνωστός ο ρόλος που διαδραματίζει η Ένωση στη χρηματοδότηση προγραμμάτων. Τα μέτρα πληροφόρησης και δημοσιότητας θα πρέπει, επομένως, να περιλαμβάνουν συγκεκριμένες πληροφορίες που καταδεικνύουν τη συμμετοχή της Ένωσης, καθώς και το έμβλημα της Ένωσης. Για λόγους συνοχής, το έμβλημα της Ένωσης θα πρέπει να εμφανίζεται σε τυποποιημένη μορφή.

               (3)

               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΕ) αριθ. 514/2014 και, ως εκ τούτου, δεσμεύονται και από τον παρόντα κανονισμό.

               (4)

               Η Δανία δεν δεσμεύεται από τον κανονισμό (ΕΕ) αριθ. 514/2014 ούτε από τον παρόντα κανονισμό.

               (5)

               Προκειμένου να καταστεί δυνατή η άμεση εφαρμογή των μέτρων που προβλέπονται στον παρόντα κανονισμό και να μην καθυστερήσει η έγκριση των εθνικών προγραμμάτων, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής «Ταμείων ασύλου, μετανάστευσης και εσωτερικής ασφάλειας»,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τεχνικά χαρακτηριστικά των μέτρων ενημέρωσης και δημοσιότητας του έργου
   Όλα τα μέτρα ενημέρωσης και δημοσιότητας που απευθύνονται στους τελικούς δικαιούχους, τους δυνητικούς τελικούς δικαιούχους και το ευρύ κοινό περιλαμβάνουν:

               α)

               το έμβλημα της Ευρωπαϊκής Ένωσης, σύμφωνα με τα πρότυπα γραφικής παρουσίασης που ορίζονται στο παράρτημα, και αναφορά στην Ευρωπαϊκή Ένωση·

               β)

               αναφορά στο Ταμείο που στηρίζει το έργο όπως αναφέρεται στο παράρτημα·

               γ)

               δήλωση που επιλέγεται από την υπεύθυνη αρχή, στην οποία τονίζεται η προστιθέμενη αξία της συνεισφοράς της Ευρωπαϊκής Ένωσης.

         Για μικρά διαφημιστικά αντικείμενα, τα στοιχεία β) και γ) δεν εφαρμόζονται.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 150 της 20.5.2014, σ. 112.

      ΠΑΡΑΡΤΗΜΑ
      ΟΔΗΓΙΕΣ ΟΣΟΝ ΑΦΟΡΑ ΤΟ ΕΜΒΛΗΜΑ ΚΑΙ ΤΟΝ ΚΑΘΟΡΙΣΜΟ ΤΩΝ ΤΥΠΟΠΟΙΗΜΕΝΩΝ ΧΡΩΜΑΤΩΝ ΠΕΡΙΓΡΑΦΗ ΤΟΥ ΕΜΒΛΗΜΑΤΟΣ
      Με φόντο τον γαλανό ουρανό σχηματίζεται ένας κύκλος από δώδεκα χρυσά αστέρια που συμβολίζουν την ένωση των λαών της Ευρώπης. Τα αστέρια είναι πάντα δώδεκα, αριθμός που αποτελεί το σύμβολο της τελειότητας και της ενότητας.
      Για πλήρη στοιχεία και οδηγίες, βλέπε http://ec.europa.eu/dgs/communication/services/visual_identity/pdf/use-emblem_en.pdf
      1.   ΠΕΡΙΓΡΑΦΗ ΤΟΥ ΘΥΡΕΟΥ
      Σε γαλάζιο φόντο, ένας κύκλος από δώδεκα χρυσά πεντάκτινα αστέρια με μη εφαπτόμενες κορυφές.
      2.   ΓΕΩΜΕΤΡΙΚΗ ΠΕΡΙΓΡΑΦΗ
      Το έμβλημα έχει τη μορφή μπλε ορθογώνιας σημαίας με βάση μιάμιση φορά μεγαλύτερη από το ύψος της. Δώδεκα χρυσά αστέρια, που είναι διατεταγμένα σε ίσες αποστάσεις μεταξύ τους, σχηματίζουν έναν νοητό κύκλο, το κέντρο του οποίου συμπίπτει με το σημείο τομής των διαγωνίων του ορθογωνίου. Η ακτίνα του κύκλου είναι ίση προς το ένα τρίτο του ύψους. Κάθε αστέρι έχει πέντε κορυφές, οι οποίες διατάσσονται στην περιφέρεια ενός νοητού κύκλου, του οποίου η ακτίνα ισούται με το 1/18 του ύψους του ορθογωνίου. Όλα τα αστέρια έχουν κατακόρυφη διάταξη, δηλαδή με μία κορυφή προς τα πάνω και δύο κορυφές στηριζόμενες σε νοητή γραμμή κάθετη προς τον ιστό της σημαίας. Ο κύκλος είναι διατεταγμένος έτσι ώστε τα αστέρια να καταλαμβάνουν τη θέση των ακέραιων ωρών στην όψη ρολογιού. Ο αριθμός των αστεριών δεν μεταβάλλεται.
      3.   ΧΡΩΜΑΤΑ
      Το έμβλημα έχει τα εξής χρώματα:

                  ΠΑΝΤΟΝΙΚΟ ΑΝΑΚΛΑΣΤΙΚΟ ΚΥΑΝΟ (PANTONE REFLEX BLUE) για την επιφάνεια του ορθογωνίου·

                  ΠΑΝΤΟΝΙΚΟ ΚΙΤΡΙΝΟ (PANTONE YELLOW) για τα αστέρια.

            Αναπαραγωγή σε τετραχρωμία
      Όταν χρησιμοποιείται η μέθοδος της εκτύπωσης σε τετραχρωμία, αναπαράγονται τα δύο τυποποιημένα χρώματα με τη χρήση των τεσσάρων χρωμάτων της συγκεκριμένης μεθόδου.
      Το ΠΑΝΤΟΝΙΚΟ ΚΙΤΡΙΝΟ (PANTONE YELLOW) αποκτάται με τη χρήση 100 % του «κίτρινου διεργασίας» («Process Yellow»).
      Το ΠΑΝΤΟΝΙΚΟ ΑΝΑΚΛΑΣΤΙΚΟ ΚΥΑΝΟ (PANTONE REFLEX BLUE) επιτυγχάνεται με την ανάμειξη 100 % «κυανού διεργασίας» («Process Cyan») και 80 % «ερυθρού διεργασίας» («Process Magenta»).
      4.   ΔΙΑΔΙΚΤΥΟ
      Το ΠΑΝΤΟΝΙΚΟ ΑΝΑΚΛΑΣΤΙΚΟ ΚΥΑΝΟ αντιστοιχεί στον χρωματισμό παλέτας του δικτύου RGB:0/0/153 (αντιστοιχεί στο χρωματισμό παλέτας του δικτύου RGB: 003399) και το ΠΑΝΤΟΝΙΚΟ ΚΙΤΡΙΝΟ αντιστοιχεί στο χρωματισμό παλέτας του δικτύου RGB:255/204/0 (αντιστοιχεί στο χρωματισμό παλέτας του δικτύου RGB: FFCC00).
      5.   ΑΝΑΠΑΡΑΓΩΓΗ ΣΕ ΜΟΝΟΧΡΩΜΙΑ
      Εάν διατίθεται μόνο μαύρο χρώμα, πρέπει να πλαισιώνεται το ορθογώνιο με μαύρη διαχωριστική γραμμή και να τοποθετούνται τα αστέρια μέσα στο πλαίσιο αυτό με μαύρο πάνω σε λευκό φόντο.
      Σε περίπτωση που το μόνο διαθέσιμο χρώμα είναι το κυανό (εννοείται βέβαια το Reflex Blue), πρέπει να χρησιμοποιείται σε αναλογία 100 %, τα δε αστέρια αναπαράγονται σε αρνητικό λευκό.
      6.   ΑΝΑΠΑΡΑΓΩΓΗ ΣΕ ΕΓΧΡΩΜΟ ΥΠΟΒΑΘΡΟ
      Αν είναι αναπόφευκτο να χρησιμοποιηθεί έγχρωμο φόντο, το ορθογώνιο πρέπει να πλαισιώνεται με λευκό περίγραμμα πάχους ίσου με το ένα εικοστό πέμπτο του ύψους του ορθογωνίου.
      7.   ΕΦΑΡΜΟΓΗ ΤΟΥ ΚΕΙΜΕΝΟΥ ΑΝΑΓΝΩΡΙΣΗΣ ΤΗΣ ΧΡΗΜΑΤΟΔΟΤΗΣΗΣ ΑΠΟ ΤΗΝ ΕΕ

         Βασικοί κανόνες

      Το ελάχιστο ύψος του εμβλήματος της ΕΕ είναι 1 εκατοστό.
      Η ονομασία της Ευρωπαϊκής Ένωσης γράφεται πάντοτε ολόκληρη.
      Η γραμματοσειρά που θα πρέπει να χρησιμοποιείται σε συνδυασμό με το έμβλημα της ΕΕ μπορεί να είναι μία από τις ακόλουθες: Arial, Calibri, Garamond, Trebuchet, Tahoma και Verdana.
      Δεν επιτρέπονται πλάγιες ή υπογραμμισμένες παραλλαγές ούτε η χρήση ειδικών εφέ για τους χαρακτήρες.

                  —

                  Όσον αφορά τη θέση του κειμένου σε σχέση με το έμβλημα της ΕΕ, δεν υπάρχουν ειδικές προδιαγραφές, αλλά το κείμενο δεν θα πρέπει να επικαλύπτεται με το έμβλημα κατά κανένα τρόπο.

                  —

                  Το μέγεθος των χαρακτήρων θα πρέπει να είναι ανάλογο του μεγέθους του εμβλήματος.

                  —

                  Το χρώμα των χαρακτήρων θα πρέπει να είναι ανακλαστικό κυανό (το ίδιο κυανό με τη σημαία της ΕΕ), μελανό ή λευκό, ανάλογα με το υπόβαθρο.